## Rješenje kojim se društvu Bilfinger Berger Power Services GmbH, Duisburger Strasse 375, Oberhaußen, Savezna Republika Njemačka, odobrava objavljivanje ponude za preuzimanje dioničkog društva Đuro Đaković montaža d.d., Slavonski Brod

### NN 58/2009 (20.5.2009.), Rješenje kojim se društvu Bilfinger Berger Power Services GmbH, Duisburger Strasse 375, Oberhaußen, Savezna Republika Njemačka, odobrava objavljivanje ponude za preuzimanje dioničkog društva Đuro Đaković montaža d.d., Slavonski Brod

HRVATSKA AGENCIJA ZA NADZOR FINANCIJSKIH USLUGA

1369

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07 i 36/09), Uprava Hrvatske agencije za nadzor financijskih usluga, temeljem Zahtjeva društva Bilfinger Berger Power Services GmbH, Duisburger Strasse 375, Oberhausen, Savezna Republika Njemačka, za odobrenje objavljivanja ponude za preuzimanje dioničkog društva Đuro Đaković montaža d.d., Slavonski Brod, Dr. Mile Budaka 1, na sjednici održanoj 13. svibnja 2009. godine, donijela je

RJEŠENJE

1. Društvu Bilfinger Berger Power Services GmbH, Duisburger Strasse 375, Oberhausen, Savezna Republika Njemačka, odobrava se objavljivanje ponude za preuzimanje dioničkog društva Đuro Đaković montaža d.d., Slavonski Brod, Dr. Mile Budaka 1.

2. Ovo rješenje objavit će se u »Narodnim novinama«.

Obrazloženje

I. Društvo Bilfinger Berger Power Services GmbH, Duisburger Strasse 375, Oberhausen, Savezna Republika Njemačka, zastupano po odvjetnicima Zoranu Markoviću i Diani Kristini Miškulin Novak iz Odvjetničkog društva Marković & Plišo, Zagreb, Ilica 1/a (dalje u tekstu: Ponuditelj), dostavilo je Hrvatskoj agenciji za nadzor financijskih usluga (dalje u tekstu: Agencija), dana 30. travnja 2009. godine, temeljem odredbe članka 24. stavak 1. Zakona o preuzimanju dioničkih društava (»Narodne novine« broj 109/07 i 36/09, dalje u tekstu: Zakon), zahtjev za odobrenje objavljivanja ponude za preuzimanje dioničkog društva Đuro Đaković montaža d.d., Slavonski Brod, Dr. Mile Budaka 1, ponudu za preuzimanje te isprave iz članka 22. stavak 3. Zakona, a dopunu predmetnog zahtjeva 8. svibnja 2009. godine.

II. Društvo Đuro Đaković montaža d.d., Slavonski Brod, Dr. Mile Budaka 1, kao dioničko društvo sa sjedištem u Republici Hrvatskoj čije su dionice s pravom glasa uvrštene na uređeno tržište u Republici Hrvatskoj u smislu odredbi Zakona o tržištu kapitala (»Narodne novine« broj 88/08, 146/08, dalje u tekstu: ZTK) je ciljno društvo, sukladno odredbi članka 2. stavak 1. točka 1. podtočka a) alineja 1. Zakona.

Prema podacima kojima raspolaže Agencija, dionice društva Đuro Đaković montaža d.d. (dalje u tekstu: Ciljno društvo), uvrštene su u kotaciju javnih dioničkih društava Zagrebačke burze d.d., Zagreb 11. srpnja 2003. godine.

Vrijednosni papiri uvršteni u kotaciju javnih dioničkih društava, sukladno odredbi članka 592. stavak 6. ZTK-a, od stupanja na snagu toga zakona 1. siječnja 2009. godine, smatraju se uvrštenim u redovito tržište.

III. Obveza objavljivanja ponude za preuzimanje, nastala je za Ponuditelja 7. travnja 2009. godine, stjecanjem 126.594 redovne dionice Ciljnog društva koje daju pravo glasa, što predstavlja 50,00% udjela u temeljnom kapitalu Ciljnog društva i daje 126.594 glasa odnosno 50,00 % od ukupnog broja glasova koje daju dionice Ciljnog društva s pravom glasa, temeljem »Ugovora o prodaji dionica društva Đuro Đaković montaža d.d.»i »Ugovora o prijenosu dionica društva Đuro Đaković montaža d.d«, sklopljenih sa društvom Đuro Đaković Holding d.d., Slavonski Brod, Dr. Mile Budaka 1.

Sukladno odredbi članka 9. stavak 1. Zakona, fizička ili pravna osoba obvezna je objaviti ponudu za preuzimanje kad neposredno ili posredno, samostalno ili djelujući zajednički, stekne dionice s pravom glasa ciljnog društva, tako da, zajedno s dionicama koje je već stekla, prijeđe prag od 25% dionica s pravom glasa ciljnog društva.

Navedenim stjecanjem Ponuditelj je, sukladno odredbi članka 9. stavak 1. Zakona, prešao prag od 25% dionica s pravom glasa Ciljnog društva.

Nakon navedenog stjecanja Ponuditelj je ukupno imatelj 189.671 redovne dionice Ciljnog društva što predstavlja 74,91% udjela u temeljnom kapitalu Ciljnog društva i daje 189.671 glas odnosno 74,91% od ukupnog broja glasova koje daju dionice Ciljnog društva s pravom glasa.

Prema izjavi Ponuditelja, dostavljenoj uz Zahtjev, osim navedenih, isti nije sklapao druge pravne poslove u cilju stjecanja dionica Ciljnog društva u razdoblju od jedne godine prije nastanka obveze na objavljivanje ponude za preuzimanje.

IV. Cijena koju se Ponuditelj u ponudi za preuzimanje obvezuje platiti po dionici iznosi 500,00 kuna. Prema podacima dostupnima Agenciji i dokumentaciji priloženoj uz Zahtjev za odobrenje objavljivanja ponude za preuzimanje, navedena cijena je najveća cijena po kojoj je Ponuditelj stekao dionice Ciljnog društva s pravom glasa u razdoblju od jedne godine prije nastanka obveze na objavljivanje ponude za preuzimanje.

Sukladno potvrdi Zagrebačke burze d.d., Zagreb, Ivana Lučića 2/a od 9. travnja 2009. godine, dostavljenoj uz Zahtjev za odobrenje objavljivanja ponude za preuzimanje, prosječna cijena dionica Ciljnog društva izračunata na način propisan odredbom članka 16. stavak 3. Zakona, iznosi 359,60 kuna.

Slijedom navedenog, utvrđeno je da je cijena izražena u ponudi za preuzimanje u iznosu od 500,00 kuna po dionici, određena u skladu s odredbama članka 16. stavak 2. i 3. Zakona.

V. Ponuditelj je imatelj ukupno 189.671 redovne dionice Ciljnog društva, a temeljni kapital Ciljnog društva podijeljen je na 253.186 redovnih dionica, svaka u nominalnom iznosu od 300,00 kuna.

Novčana sredstva potrebno je osigurati sukladno odredbi članka 19. stavak 1. Zakona, za plaćanje preostalih dionica Ciljnog društva s pravom glasa.

Uvidom u potvrdu Središnjeg klirinškog depozitarnog društva d.d., Zagreb, Heinzelova 62/a, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja naknade za plaćanje dionica koje su predmet ponude za preuzimanje, depozitaru dostavio neopozivu bankovnu garanciju, na prvi poziv, izdanu od strane društva Zagrebačka banka d.d., Zagreb, Paromlinska cesta 2, kao garanta, u korist osoba koje će pohraniti svoje dionice u ponudi za preuzimanje.

VI. Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« broj 155/08).

VII. Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona pa je slijedom navedenog, temeljem odredbe članka 24. stavak 3. Zakona, odlučeno je kao u točki 1. izreke.

VIII. Temeljem odredbe članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-10/5

Urbroj: 326-111-09-7

Zagreb, 13. svibnja 2009.

Predsjednik Uprave
Ante Samodol, v. r.

Rješenje, NN 58/2009-1369